हिंदी प्रवासी साहित्यकारों ने अपनी रचना शक्ति द्वारा अपनी भाषा और संस्कृति को युग और काल के साथ-साथ कलमबद्ध किया है। ऐतिहासिक संदर्भ में इन्होने बदलते परिवेश में भिन्न-भिन्न पहलुओं को रेखांकित किया है। परिपक्व चिंतन द्वारा सामाजिक परिवर्तन की मर्मस्पर्शी समस्याएँ और उनके समाधान का साक्षात्कार किया है। हृदय-मस्तिष्क में बसी स्मृतियाँ कभी नोस्टेल्जिक तो कभी दोनों देशों की तुलना में संलग्न रहती हैं। अमेरिका के कवि सुरेन्द्रनाथ तिवारी ने अपनी कविता ‘आओ लौट चलें अब घर को’ में लिखा है – उस आंगन की तुलसी ने ही हमको संस्कार सिखाए, अर्घ्य सिखाया, मन्त्र सिखाए और सिखाई वेद ऋचाएँ। कर्मस्थली के अनुभव और जन्म स्थान की सांस्कृतिक जड़ें प्रवासी रचनाकारों की रचनाओं में उभारना स्वाभाविक है। अख़बारों की सुर्ख़ियों में प्रवासी भारतीयों के संघर्ष, अमेरिका में आई.टी. की बेरोज़गारी, ब्रिटेन में डॉक्टरों का रोज़गार वीसा प्रतिबन्ध, ऑस्ट्रेलिया में विद्यार्थियों पर हमले, एअरपोर्ट सिक्योरिटी विषय, मानवीय सम्बन्ध, राजनीतिक और पारिवारिक बदलाव, बदलते रिश्ते इत्यादि साहित्यकारों की रचनाओं को प्रेरित करते हैं। प्रविसी हिंदी साहित्य में भारतीय संस्कृति का मोहपाश अनेक रूपों में सामने आता है। चिंतन और गहन विषयों का आदान-प्रदान मानसिकता का पर गहरा असर छोड़ता है।